Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка („Службен весник на Република Македонија“ бр. 124/15), а согласно член 27, член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Политичка партија Левица - Скопје, поднесена против политичката партија ВМРО – ДПМНЕ, по предметот Барање за пристап до информации од јавен карактер, на ден 30.07.2025 година го донесе следното:

**Р Е Ш Е Н И Е**

1. Жалбата изјавена од Политичка партија Левица - Скопје, поднесена против политичката партија ВМРО – ДПМНЕ, заведена во Агенцијата со бр.08-406 на 21.07.2025 година, по предметот Барање за пристап до информации од јавен карактер, **СЕ УВАЖУВА**.

**2.СЕ НАЛОЖУВА** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Политичка партија Левица - Скопје, како што е наведено во Жалбата, на 13.06.2025 година поднела Барање за пристап до информации од јавен карактер до политичката партија ВМРО – ДПМНЕ, со кое побарала преку е-маил да и достави препис, или електронски запис од следните информации:

„ 1. Вкупен имот (*движен и недвижен*) во сопственост на ВМРО-ДПМНЕ, како и проценка на неговата вредност изразена во македонски денари;

 2. Вкупен движен имот во сопственост на ВМРО-ДПМНЕ, како и проценка на неговата вредност изразена во македонски денари;

 3. Вкупен недвижен имот во сопственост на ВМРО-ДПМНЕ, како и проценка на неговата вредност изразена во македонски денари;

 4. Вкупен број на објекти (*згради, делови од згради, куќи, деловни објекти, дуќани, канцеларии*) во сопственост на ВМРО-ДПМНЕ, прикажан секој имот посебно на листа која ги содржи следните податоци:

* Локација (*катастарска општина и катастарска парцела*);
* Број на имотен лист;
* Вкупна површина (*изразена во метри квадратни и дворно место (доколку има*)) и
* Проценка на вредноста на секој имот посебно;

5. Вкупна површина на шуми во сопственост на ВМРО-ДПМНЕ, прикажани секоја посебно, на листа која ги содржи следниве податоци:

* Локација (*катастарска општина и катастарска парцела*);
* Број на имотен лист;
* Вкупна површина (*изразена во метри квадратни*) и
* Проценка на вредноста на секоја шумска парцела посебно;

6. Вкупна површина на пасишта во сопственост на ВМРО-ДПМНЕ, прикажани секое посебно, на листа која ги содржи следните податоци:

* Локација (*катастарска општина и катастарска парцела*);
* Број на имотен лист;
* Вкупна површина (*изразена во метри квадратни*) и
* Проценка на вредноста на секое од пасиштата посебно;

7. Вкупна површина на ливади во сопственост на ВМРО-ДПМНЕ, прикажани секоја посебно, на листа која ги содржи следниве податоци:

* Локација (*катастарска општина согласно Агенцијата за катастар на недвижности*);
* Број на имотен лист;
* Вкупна површина (*изразена во метри квадратни*) и
* Проценка на вредноста на секоја парцела ливада посебно;

8. Возен парк,односно листа на возила во сопственост на партијата ВМРО-ДПМНЕ со следниве податоци:

* Марка и тип на возило;
* Година на производство;
* Моментална вредност на пазарот;

9. Имот на ВМРО-ДПМНЕ, (*движен и недвижен*) којшто има спорна сопственост и за којшто е отворен предмет во судска постапка.

 Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата со бр.08-406 на 21.07.2025 година.

Агенцијата со електронски допис бр.08-406 од 21.07.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што согласно член 20 став 3 од Законот за слободен пристап до информации од јавен карактер се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор**

 **Пламенка Бојчева**